11 sterf in Wes-Kaapse busongeluk | Maroela Media
11 sterf in Wes-Kaapse busongeluk
Altesaam 11 mense is Donderdag in die vroeë oggendure tussen George en Oudtshoorn in die Wes-Kaap in 'n busongeluk oorlede.
"Tien mense is op die toneel dood verklaar en nog 'n persoon is in die hospitaal dood," het Kenny Africa, die provinsie se verkeershoof, gesê. "Altesaam 18 mense, waaronder vier kinders, is beseer. Nege van die persone het ernstige beserings opgedoen."
Die ongeluk het omstreeks 01:50 op die N12 plaasgevind.
Volgens Werner Vermaak, 'n woordvoerder van ER24, was die bus sowat 15km buite Oudtshoorn toe 'n voertuig voor die bus skielik in 'n draai vir iets uitgeswaai het. Die busbestuurder het vermoedelik ook uitgeswaai en beheer oor die bus verloor, waarna dit omgeslaan het.
Beseerdes was in die wrak vasgekeer en Vermaak sê paramedici en polisiebeamptes moes in die bus klim om hulle te behandel. "'n Vyfjarige seun is beseer en is by sy ma se liggaam aangetref," het Vermaak gesê. "Hy was by sy bewussyn, maar het ernstige frakture opgedoen. Hy is na 'n hospitaal in George geneem vir verdere behandeling."
Nagenoeg 50 mense het in die bus van Kaapstad gereis. Die pad tussen George en Oudshoorn is vir verkeer gesluit. – SAPA